פיאט, יצרנית הרכבים האיטלקית מוכרת לכולנו ובקרב חלק מאיתנו היא מצליחה לעורר חיבה ואהדה למותג. כנראה שאין בית בישראל שלפחות אחד מבני המשפחה הקרובה או הרחוקה החזיק בתקופה כזו או אחרת פיאט. פיאט היא אחת מהשחקניות היותר ותיקות בשוק הרכב הישראלי ורשומות על שמה לא מעט הצלחות בישראל ובעולם, בהן: פיאט 127, פיאט אונו ופיאט פונטו. פיאט מזוהה מאוד עם רכבים קטנים וחסכוניים, אף שהיא הציעה ומציעה גם כיום בין דגמיה רכבים משפחתיים (פיאט 131, טמפרה, מריאה, בראבה, בראבו ועוד) ורכבים משפחתיים גדולים (פיאט כרומה), אולם אלו מעולם לא זכו להצלחה כמו דגמיה הקטנים יותר, כדוגמת פנדה, פיאט אונו ופיאט 500 שהתחילה את דרכה כרכב עממי אי שם בסוף שנות ה-50 והדגם החדש שלה שהוצג בשנת 2007, בדיוק 50 שנה לאחר הצגת ה- 500 המקורית.
בשוק הרכב הישראלי צמח תחום רכבי המיני והסופר מיני במאות אחוזים בשנים האחרונות וכיום כל יבואן שיש בהיצע הדגמים של היצרן אותו הוא מייצג רכב מקטגוריות אלו משווק אותם בארץ. תחום זה החל לפרוח עם כניסת תקנות הניקוד הירוק לרכבים. הכנסת שיטת הניקוד וההטבה הכספית שניתנת לרכבים המזהמים פחות יצרה אפשרות להציע את רכבי המיני והסופר מיני במחירים אטרקטיבים הרחוקים מספיק ממחיר המכוניות משפחתיות. ראשונה לזהות הזדמנות זאת הייתה סוזוקי שחידשה את ייבוא הסוזוקי אלטו ולאחריה הצטרפו כל היתר (קיה פיקנטו, יונדאי i10, סיאט מיי, סקודה סיטיגו, סיטרואן C1, פיג'ו 107, טויוטה אייגו).
מול תחרות כמו זו גם פיאט עם כל ההיסטוריה המפוארת שלה והמוניטין בתחום הרכבים הקטנים מתקשה להתמודד. אחת הדרכים בהן בחרה סמל"ת יבואנית פיאט לפעול היתה הוזלת דגמי הפיאט 500 לפני מספר חודשים, כך שמחיר הגרסה הבסיסית עומד כיום על 79,990 ₪. דרך נוספת להתמודד עם התחרות היא לקיים ימי מכירות מיוחדים.
סמל"ת מודיעה כי תקיים בתאריכים 14 - 9 ביוני ימי מכירה מיוחדים של דגמי פיאט השונים. במסגרת ימי המכירה יוצעו דגמי פיאט במחיר שלפני עליית המע"מ ובחלק מהדגמים תינתן בנוסף הנחה ממחיר המחירון. כך לדוגמה תוצע פיאט פנדה מהדגם היוצא במחיר של החל מ- 54,990 ₪, מה שהופך אותה לרכב הנוסעים החדש הזול בישראל, פיאט 500 תוצע במחיר של החל מ- 79,990 ₪, פיאט פונטו תוצע במחיר של החל מ- 82,990 ₪ ופיאט קובו רכב המסחרי נוסעים הקומפקטי והפרקטי של פיאט במחיר של החל מ- 79,990 ₪.
ניר בן שלמה, מנהל חטיבת הרכבים הפרטיים בסמל"ת, מסר, כי: "אנו ממשיכים בפיאט את המסורת של ימי מכירות מיוחדים פעם בשנה בהם אנו מאפשרים הטבות חסרות תקדים הן במחיר והן באפשרויות הרכישה. בסיוע היצרן האיטלקי אנו מעניקים הנחה משמעותית לדגם הפנדה היוצא וכך הוא נכנס לקטגוריה הרכב במחיר הזול בישראל 54,990 ₪, בתוך כך הלקוחות שירכשו רכב חדש בימי המכירות לא יספגו את עליית המע"מ האחרונה."